ཁོ་རང་སློབ་གྲྭ་དེ་གར་བགོས་ནས་ལོ་ལྔ་སོང་མཚམས་ཀྱི་སོས་ཀ་ཞིག་ནས་བཟུང་ནམ་རྒྱུན་རྨི་ལམ་དུ་ངོ་མི་ཤེས་བའི་བུ་མོ་ཡག་མ་ལྷ་མོ་འདྲ་ཞིག་འཁོར་ཡོང་བ་དང་།མཚན་དང་མཚན་ལ་བསྟུད་མར་རྨིས་བྱུང་བས་ཉིན་དཀར་ལ་ཡང་རང་དབང་མེད་པར་དེའི་ཕྱོགས་སུ་འདང་རྒྱག་རེ་ཤོར་འགྲོ།ལན་རེར་རྒྱུས་མེད་ཀྱི་བུད་མེད་དེ་རང་གི་ཉེ་འགྲམ་ཞིག་ན་སྐུངས་ནས་ཡོད་པ་ལྟ་བུའི་འཁྲུལ་སྣང་ཀྱང་རང་བཞིན་དུ་སྐྱེས།མཚམས་སྤྲིན་མེ་ལྟར་དམར་བའི་དགོང་དྲོ་ཞིག་ལ་ཁོ་རང་སློབ་གྲྭའི་ནུབ་མཚམས་ཀྱི་དེའུ་དམར་འགོར་འཆམ་འཆམ་དུ་སྐོར་བ་ཞིག་རྒྱབ་རྗེས་གཞི་ནས་ནང་ལ་ལོག་ཅིང་།རང་གཅིག་པུས་ཉིན་འདི་གའི་རྨི་ལམ་ལ་འདང་ཞིག་རྒྱག་ཞོར་མལ་ཁྲིའི་སྟེང་དུ་གན་རྐྱལ་དུ་ལོག་ནས་བསྡད།དུས་ཚོད་ཅི་ཙམ་འགོར་བ་མ་ཤེས་མོད་ཁང་བའི་ནང་རིམ་བཞིན་མག་མོག་ཏུ་གྱུར་བ་དང་།ཁོ་ཡར་ལངས་ཏེ་གློག་ཏོག་བཀར་རྗེས་ནང་སྒོ་དམ་པོར་རྒྱབ་པ་ན།གློ་བུར་ཏུ་སྒོ་ལས་ཏིང་སྒྲ་ཞིག་གྲགས་བྱུང་བ་སུ་ཡིན་བོས་བ་ན་ཨ་ལན་མ་བྱུང་།ཁོ་ཡ་མཚན་དང་སྐྲག་སྣང་འདྲེས་མ་ཞིག་གིས་སྒོ་དལ་བུར་ཕྱེས་བ་ན།སྒོ་མདུན་དུ་བུད་མེད་ལོ་ན་ཕྲ་ཞིང་གཞོན་ཤ་དཀར་ལ་དམར་མདངས་ཆགས་པ།ལུས་ལ་གོས་ཆེན་གྱི་ལ་རིང་ཞིག་དཀར་པོ་དུང་འདྲ་བ་ཞིག་གྱོན་པའི་སྟེང་སྣུམ་གནག་སྐྲ་ལོ་ཤིག་སེ་འཕྱང་བ་ཞིག་ཡར་འགྲེངས་ནས་ཡོད་པ་མཐོང་བས་ནང་དུ་བསུས།ཁོ་མོས་ཅི་ཡང་མི་སྨྲ་ལ་ཁ་སྐྱེངས་བའི་ཚུལ་གྱིས་ཐང་ལོར་འདོད་པའི་མིག་མདངས་སྟོན་ཅིང་དང་དགའ་བའི་སྨིན་མ་བསྡུ་སྟངས་དེས་ཐང་ལོར་ཅི་དྲན་འདི་དྲན་མེད་པར་ཁོ་མོའི་སྟེང་ལ་ཁྱི་སྨྱོན་བཞིན་དུ་འཁྱུད་པ་དང་ཡུད་ཙམ་ནས་གཉིད་དུ་ཤོར།ཕྱི་ཉིན་གཉིད་ལས་སད་པ་ན་བུད་མེད་དེ་གར་སོང་ཆ་མེད་ཡིན་ལ་མལ་ཁྲིའི་སྟེང་དང་ཁང་བའི་ནང་ནི་མཇའ་ཡལ་བའི་ཤུལ་བཞིན་ཁོ་གཉིས་ཀྱི་བདེ་ཆེན་གྱི་འཁོར་ལོ་སྐོར་བའི་རྗེས་ཤུལ་ཏིལ་ཙམ་ཡང་མི་རྙེད།འོན་ཀྱང་།ཐང་ལོས་དོན་དག་དེ་ཏན་ཏན་དངོས་སུ་བྱུང་བ་ཁ་ཚོན་གཅོད་ནུས་ཀྱང་ད་ལྟ་མགོ་རྐང་མ་རྙེད་པས་ཡ་མཚན་གྱི་གནས་ཤིག་ཏུ་གྱུར།